**Green Planet Nordic Ltd.** (vanligvis bare omtalt som **Green Planet**, også kalt **Green Planet International** og **GPI**) var et norskdrevet nettverksselskap opprettet i 2003 av Helge Normann og registrert i Storbritannia.

Green Planet ble tuftet på restene av det australske pyramidespillet GreenStar hvor medlemmene hadde blitt svindlet for opp mot 85 millioner kroner ved å lokke dem med inntektsmuligheter fra salg av et supergjødsel. Normann hadde blitt medlem hos GreenStar i oktober 2000, og det ble raskt vervet over 2000 nordiske medlemmer i selskapet. Da GreenStar kollapset som følge av rettsforfølgelse i Australia så Normann sitt snitt til å ta med seg både forretningskonsept og medlemsbase over i et nytt selskap han selv kontrollerte.

Selskapets hovedprodukt var *Powerplant*, et påstått supergjødsel som skulle distribueres til fattige afrikanske bønder for på denne måten øke avlingene og hindre forørkning. Det fantes ingen dokumentasjon på de påståtte egenskapene til *Powerplant*. Under slagordet *Making Money Doing Good* ble medlemmer rekruttert med løfter om å bidra til reduksjon i avskoging i Afrika parallelt med muligheten til å tjene penger på å verve nye medlemmer. Selskapet ble i 2005 gransket av Lotteritilsynet etter mistanke om pyramidespill. Tilsynet konkluderte først med at virksomheten var ulovlig, men endret senere denne konklusjonen til at det selskapet likevel ikke brøt lotteriloven. Begrunnelsen var at man fant det sannsynliggjort at en vesentlig del av selskapets virksomhet var basert på omsetning av varer eller tjenester.

Green Planet oppga en periode feilaktige opplysninger om at deres prosjekt var støttet av Wangari Maathai, vinner av Nobels fredspris. Forskere ved Jordforsk Lab. følte seg også misbrukt av Green Planet fordi selskapet refererte til en produkttest som opprinnelig var gjort av selskapet Medurt Pharma med et annet produkt. Påstandene om supergjødselens effekt ble også tilbakevist fra faglig hold. Flere av selskapets påståtte samarbeidspartnere avviste også samarbeid med Green Planet. Green Planet samarbeidet med bistandsselskapet *Child Africa* som er etablert av Rino Solberg. Deler av virksomheten var ment å realiseres gjennom datterselskapene Greenplanet Forestry Invest og Greenplanet Forestry Management Inc.

Green Planet hadde store ambisjoner, og Rino Solberg uttalte i juni 2005 at selskapet skulle finansiere byggingen av 2000 skoler i Afrika, og at 10 millioner medlemmer ville bli rekruttert i løpet av 20 år. Ett drøyt år senere var selskapet avviklet, og det var da ca. 5000 medlemmer igjen av totalt ca. 7000. Selskapet skyldte da medlemmene millionbeløp. Som kompensasjon ble disse tilbudt medlemskap i Solbergs nye selskap Better Globe. Helge Normann startet senere opp konseptet GoodleAdz hvor han også tok med seg slagordet *Making Money Doing Good*.

Referanser
----------

1. ↑  Green Planet Nordic Ltd. Certificate of Incorporation
2. ↑  - Ikke noe pyramide-selskap Arkivert 28. desember 2017 hos Wayback Machine. Adresseavisen
3. 1 2 3  GPI har røtter i australsk pyramidesvindel Arkivert 18. februar 2018 hos Wayback Machine. Adresseavisen
4. ↑  Federal Court declares Greenstar pyramid scheme illegal Australian Competition & Consumer Commission
5. ↑  Worm farm scheme promoters guilty The Sydney Morning Herald
6. ↑  Pass deg for disse pyramideselskapene Dagbladet
7. ↑  Tjen deg rik på nød og lidelse Nettavisen
8. ↑  Grønt nettverkselskap i gråsonen Arkivert 30. juni 2013 hos Wayback Machine. Fremtiden i våre hender
9. ↑  Forsker mener GPI er klassisk pyramide Arkivert 2. april 2015 hos Wayback Machine. Adresseavisen
10. ↑  Granskes av Lotteritilsynet Arkivert 2. april 2015 hos Wayback Machine. Adresseavisen
11. 1 2  Lokker med bistand og velstand Arkivert 2. april 2015 hos Wayback Machine. Adresseavisen
12. ↑  Salgsprovisjoner og donasjoner Arkivert 2. april 2015 hos Wayback Machine. Framtiden i våre hender
13. ↑  Green Planet frikjent Arkivert 2. april 2015 hos Wayback Machine. Adresseavisen
14. ↑  Misbrukte fredsprisvinner Nettavisen
15. ↑  Wangari Maathai misbrukt av Green Planet Arkivert 2. april 2015 hos Wayback Machine. Fremtiden i våre hender
16. ↑  Forskere mener seg misbrukt av Green Planet Adresseavisen
17. ↑  Kjemiker: – Dette er pisspreik Adresseavisen
18. ↑  «Partnere» kjenner ikke til Green Planet Arkivert 2. april 2015 hos Wayback Machine. Adresseavisen
19. ↑  Fadderpengene som forsvant på veien Arkivert 8. desember 2013 hos Wayback Machine. Bistandsaktuelt
20. ↑  Green Planet på verve-turné Arkivert 2. april 2015 hos Wayback Machine. Adresseavisen
21. ↑  Konkurs för tidigare modell Dagens Nyheter
22. ↑  Green Planet nedlagt – Better Globe oppstår Arkivert 10. desember 2015 hos Wayback Machine. Framtiden i våre hender
23. ↑  - Dette ligner på en pyramide E24